*****

ΚΑΝΟΝΙΣΜΟΣ (ΕΟΚ) αριθ. 3183/86 ΤΗΣ ΕΠΙΤΡΟΠΗΣ

της 20ής Οκτωβρίου 1986

για την τροποποίηση των κανονισμών (ΕΟΚ) αριθ. 1624/76 και (ΕΟΚ) αριθ. 1725/79 σχετικά με ορισμένες διατάξεις που αφορούν τη χορήγηση ενισχύσεων για το αποκορυφωμένο γάλα σε σκόνη που προορίζεται για ζωοτροφές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 για την κοινή οργάνωση της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1335/86 (2), και ιδίως το άρθρο 10 παράγραφος 3,

Εκτιμώντας:

ότι ο κανονισμός (ΕΟΚ) αριθ. 986/68 του Συμβουλίου της 15ης Ιουλίου 1968 για τη θέσπιση των γενικών κανόνων σχετικά με τη χορήγηση των ενισχύσεων στο αποκορυφωμένο γάλα και στο αποκορυφωμένο γάλα σε σκόνη το οποίο προορίζεται για τις ζωοτροφές (3), μετά από την τροποποίησή του από τον κανονισμό (ΕΟΚ) αριθ. 2184/84 του Συμβουλίου (4), προβλέπει στο άρθρο 2 παράγραφος 1 στοιχεία ε) και ζ) τη δυνατότητα χορήγησης μιας ενίσχυσης για το μερικώς αποκορυφωμένο γάλα και το γάλα σε σκόνη · ότι ο κανονισμός (ΕΟΚ) αριθ. 2128/84 έληξε στο τέλος της περιόδου 1985/86·

ότι ο κανονισμός (ΕΟΚ) αριθ. 3714/84 της Επιτροπής (5), ο οποίος αφορούσε τη θέσπιση των λεπτομερειών εφαρμογής για τη χορήγηση των ενισχύσεων που προβλέπονται στο άρθρο 2 παράγραφος 1 στοιχεία ε) και ζ) του κανονισμού (ΕΟΚ) αριθ. 986/68, δεν εφαρμόζεται πλέον· ότι πρέπει, για λόγους σαφήνειας, να καταργηθεί ο κανονισμός (ΕΟΚ) αριθ. 3714/84·

ότι ο κανονισμός (ΕΟΚ) αριθ. 1624/76 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 3812/85 (7), και ο κανονισμός (ΕΟΚ) αριθ. 1725/79 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 2384/86 (9), τροποποιήθηκαν λόγω της θέσπισης του κανονισμού (ΕΟΚ) αριθ. 3714/84· ότι πρέπει, λαμβανομένης υπόψη της κατάργησης αυτού του τελευταίου κανονισμού, να τροποποιηθούν ορισμένες διατάξεις των κανονισμών (ΕΟΚ) αριθ. 1624/76 και (ΕΟΚ) αριθ. 1725/79·

ότι ο κανονισμός (ΕΟΚ) αριθ. 2409/86 της Επιτροπής (10), όπως τροποποιήθηκε από τον κανονισμό (ΕΟΚ) αριθ. 3064/86 (11), προβλέπει την πώληση βουτύρου που προορίζεται για ενσωμάτωση στις σύνθετες ζωοτροφές, και ιδίως σε αυτές που καθορίζονται στο άρθρο 4 παράγραφος 1 του κανονισμού (ΕΟΚ) αριθ. 1725/79· ότι, για να καταστεί αποτελεσματικότερη η ταυτόχρονη εφαρμογή των δύο προαναφερθέντων κανονισμών, πρέπει να προσαρμοστεί το άρθρο 4 παράγραφος 1 στοιχείο α) του κανονισμού (ΕΟΚ) αριθ. 1725/79·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1624/76 τροποποιείται ως εξής:

1. Στο άρθρο 1 το τρίτο εδάφιο διαγράφεται.

2. Στο άρθρο 2 παράγραφος 2, το δεύτερο εδάφιο αντικαθίσταται από το ακόλουθο κείμενο:

«Στο χώρο αριθ. 106 αναγράφεται:

- η ημερομηνία εκπλήρωσης των τελωνειακών διατυπώσεων εξαγωγής,

- το βάρος του αποκορυφωμένου γάλακτος σε σκόνη εφόσον δεν εξάγεται ως έχει.»

3. Στο άρθρο 2 παράγραφος 5, το πρώτο εδάφιο αντικαθίσταται από το ακόλουθο κείμενο:

«5. Η εγγύηση που αναφέρεται στην παράγραφο 1 ελευθερώνεται μόνο μετά από την προσκόμιση της απόδειξης ότι οι προβλεπόμενες ποσότητες του αποκορυφωμένου γάλακτος σε σκόνη έχουν μετουσιωθεί ή μεταποιηθεί σε διάστημα έξι μηνών από την ημέρα εκπλήρωσης των τελωνειακών διατυπώσεων της θέσης σε κατανάλωση, σύμφωνα με τις διατάξεις των άρθρων 1 έως 8 του κανονισμού (ΕΟΚ) αριθ. 1725/79 καθώς και του άρθρου 10 παράγραφοι 2 και 3 του εν λόγω κανονισμού, όσον αφορά τον έλεγχο της μετουσιώσεως ή της μεταποιήσεως.»

Άρθρο 2

Ο κανονισμός (ΕΟΚ) αριθ. 1725/79 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

1. Με την επιφύλαξη των διατάξεων που διέπουν τις προβλεπόμενες ειδικές ενισχύσεις δυνάμει του άρθρου 2α παράγραφος 4 του κανονισμού (ΕΟΚ) αριθ. 986/68:

α) το αποκορυφωμένο γάλα σε σκόνη μπορεί να τύχει ενίσχυσης μόνον εφόσον έχει μετουσιωθεί σύμφωνα με τις διατάξεις του άρθρου 2 ή έχει χρησιμοποιηθεί στην παρασκευή σύνθετων ζωοτροφών υπό τους όρους που προβλέπονται στο άρθρο 4·

β) το αποκορυφωμένο γάλα που χρησιμοποιείται στην παρασκευή συνθέτων ζωοτροφών μπορεί να τύχει της ενίσχυσης μόνον εφόσον η σύνθετη ζωοτροφή ανταποκρίνεται στους όρους που προβλέπονται στο άρθρο 4.

2. Το αποκορυφωμένο γάλα και το αποκορυφωμένο γάλα σε σκόνη μπορούν να τύχουν της ενίσχυσης μόνον εφόσον, κατά τη χρησιμοποίησή τους σύμφωνα με την παράγραφο 1:

α) ανταποκρίνονται στους ορισμούς που αναφέρονται στο άρθρο 1 του κανονισμού (ΕΟΚ) αριθ. 986/68, χωρίς να έχουν υποστεί καμία προηγούμενη προσθήκη, και

β) δεν έχουν τύχει ή δεν επιδέχονται ενίσχυσης ή μείωσης της τιμής δυνάμει άλλων κοινοτικών διατάξεων.

3. Ωστόσο, το αποκορυφωμένο γάλα ή το αποκορυφωμένο γάλα σε σκόνη που έχει ενσωματωθεί προηγουμένως σε ένα μείγμα μπορεί να τύχει της ενίσχυσης υπό τον όρο ότι το μείγμα έχει χρησιμοποιηθεί στην παρασκευή συνθέτων τροφών, κατά την έννοια του άρθρου 4 παράγραφος 1, και ότι το μείγμα, κατά τη χρησιμοποίηση αυτή, δεν περιείχε άλλα προϊόντα εκτός από:

α) αποκορυφωμένο γάλα σε σκόνη που ανταποκρίνεται στους όρους που αναφέρονται στην παράγραφο 2 και ανάλογα με την περίπτωση·

β) λιπαρές ουσίες·

γ) βιταμίνες·

δ) μεταλλικά άλατα·

ε) ζαχαρόζη·

ζ) αντισυσσωρευτικούς παράγοντες ή/και παράγοντες που αυξάνουν τη ρευστότητα το ανώτερο 0,3 %·

η) άλλους τεχνολογικούς λιποδιαλυτούς παράγοντες και ιδίως παράγοντες αντιοξειδωτικούς, γαλακτωματοποιητές βοηθητικής ροής.

4. Η μέγιστη περιεκτικότητα σε νερό του αποκορυφωμένου γάλακτος σε σκόνη που αναφέρεται στο άρθρο 1 στοιχείο δ) του κανονισμού (ΕΟΚ) αριθ. 986/68 καθορίζεται σε 5 %.

Αυτή η μέγιστη περιεκτικότητα σε νερό εφαρμόζεται στο στάδιο και υπό τους όρους που αναφέρονται στο άρθρο 10 παράγραφος 1.

Όταν πρόκειται για μείγμα κατά την έννοια της παραγράφου 3, η περιεκτικότητα σε νερό υπολογίζεται επί της μη λιπαρής ουσίας του μείγματος.

Για την ποσότητα για την οποία η περιεκτικότητα σε νερό υπερβαίνει το 5 %, το ποσό της ενίσχυσης μειώνεται κατά 1 % για κάθε κλάσμα επιπλέον του 0,2 % της περιεκτικότητας σε νερό.»

2. Στο άρθρο 4 παράγραφος 1, η πρώτη φάση αντικαθίσταται από την ακόλουθη:

«1. Θεωρούνται ως σύνθετες ζωοτροφές, κατά την έννοια του άρθρου 2 παράγραφος 1 στοιχείο δ) του κανονισμού (ΕΟΚ) αριθ. 986/68, τα προϊόντα:»

3. Στο άρθρο 4 παράγραφος 1 στοιχείο α) προστίθεται η ακόλουθη διάταξη:

«Ωστόσο, στην περίπτωση που στην παρασκευή συνθέτων ζωοτροφών έχει χρησιμοποιηθεί λιπαρή βουτυρική ουσία που αγοράσθηκε στο πλαίσιο του κανονισμού (ΕΟΚ) αριθ. 2409/86, δεν απαιτείται η μέγιστη περιεκτικότητα σε λιπαρές ουσίες μη βουτυρικές που αναφέρεται στη δεύτερη και την τρίτη περίπτωση».

4. Στο άρθρο 8 παράγραφος 3 πρώτο εδάφιο, το στοιχείο ε) αντικαθίσταται από το ακόλουθο κείμενο:

«ε) ημερομηνία της παράδοσης και ποσότητας αποκορυφωμένου γάλακτος και αποκορυφωμένου γάλακτος σε σκόνη που παραδόθηκαν ως έχουν ή υπό μορφή μειγμάτων τα οποία χρησιμοποιούνται για την παρασκευή συνθέτων ζωοτροφών, καθώς και το όνομα και τη διεύθυνση του προμηθευτή».

5. Στο άρθρο 8 παράγραφος 3, το στοιχείο η) αντικαθίσταται από το ακόλουθο κείμενο:

«η) ημερομηνία πώλησης και ποσότητες αποκορυφωμένου γάλακτος, αποκορυφωμένου γάλακτος σε σκόνη και των συνθέτων ζωοτροφών καθώς και το όνομα και τη διεύθυνση του παραλήπτη».

6. Στο άρθρο 8 παράγραφος 3, καταργείται το δεύτερο εδάφιο.

7. Στο άρθρο 10 παράγραφος 2, το στοιχείο α) αντικαθίσταται από το ακόλουθο κείμενο:

«α) Ο έλεγχος των ενδιαφερόμενων επιχειρήσεων αφορά κυρίως:

- τη σύνθεση του αποκορυφωμένου γάλακτος και του αποκορυφωμένου γάλακτος σε σκόνη που χρησιμοποιείται ως έχει, με σκοπό να εξασφαλίζεται η τήρηση των διατάξεων του άρθρου 1 παράγραφοι 2 και 4,

- τη σύνθεση των χρησιμοποιουμένων μειγμάτων, για να εξασφαλίζεται η τήρηση των διατάξεων του άρθρου 1 παράγραφοι 3 και 4,

- τη σύνθεση των συνθέτων παρασκευαζομένων τροφών, για να εξασφαλίζεται η τήρηση των διατάξεων του άρθρου 4.

Με τον έλεγχο πρέπει να διαπιστωθεί η απουσία μέσα στο χρησιμοποιούμενο αποκορυφωμένο γάλα σε σκόνη, ως έχει ή υπό τη μορφή μείγματος, ιδίως των ακολούθων προϊόντων:

- άλευρο τριφυλλιού ή άλευρο χόρτου,

- θραυσμένα δημητριακά,

- άμυλο ή διογκωμένο άμυλο,

- θραυσμένοι πλακούντες,

- ιχθυάλευρο,

- θραυσμένοι πλακούντες ή/και άλευρο ξερών κραμβόσπορων και γογγυλόσπορων από τους οποίους έχουν αφαιρεθεί τα λιπαρά συστατικά,

- άλευρο σανού ή/και άχυρου,

- προϊόντα φυτικής προελεύσεως που προορίζονται για ζωοτροφές, άλλα από αυτά που αναφέρονται στις προηγούμενες περιπτώσεις».

Άρθρο 3

Καταργείται ο κανονισμός (ΕΟΚ) αριθ. 3714/84.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Οκτωβρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 119 της 8. 5. 1986, σ. 19.

(3) ΕΕ αριθ. L 169 της 18. 7. 1968, σ. 4.

(4) ΕΕ αριθ. L 196 της 26. 7. 1984, σ. 6.

(5) ΕΕ αριθ. L 341 της 29. 12. 1984, σ. 65.

(6) ΕΕ αριθ. L 180 της 6. 7. 1976, σ. 9.

(7) ΕΕ αριθ. L 368 της 31. 12. 1985, σ. 3.

(8) ΕΕ αριθ. L 199 της 7. 8. 1979, σ. 1.

(9) ΕΕ αριθ. L 206 της 30. 7. 1986, σ. 22.

(10) ΕΕ αριθ. L 208 της 31. 7. 1986, σ. 29.

(11) ΕΕ αριθ. L 285 της 8. 10. 1986, σ. 11.